钦定古今图书集成/明伦汇编/氏族典/第381卷 > 《廖用贤尚友录》 > 李斯
## 钦定古今图书集成/明伦汇编/氏族典/第381卷 > 《廖用贤尚友录》 > 李斯

按《史记李斯传》：“斯，楚上蔡人也。从荀卿学帝王之术，
度楚王不足事，而六国皆弱，无可为建功者。西入秦，
会庄襄王卒，乃求为文信侯吕不韦舍人，因得说秦
王，秦王拜为客卿，卒用其计，谋并天下，以斯为丞相。
斯长男由为三川守，诸男皆尚秦公主，女悉嫁秦诸
公子。始皇三十七年，出游会稽，至沙丘，病甚。令赵高”
为《书》赐公子扶苏。赵高与丞相谋之，立子胡亥为太
子，更为《书》赐长子扶苏死，至咸阳，发丧。太子为二世
皇帝，以赵高为郎中令。高谓二世严法刻刑，群臣诸
公子有罪僇死相连坐者，不可胜数。于是陈胜、吴广
等作乱，李斯数欲请闲谏，二世不许。子由为三川守，
群盗吴广等西略地，过去弗能禁。斯恐惧重爵禄，不
知所出，乃阿二世意，欲求容，说之督责。而赵高侍中
用事，因言丞相长男李由与盗通。二世乃以李斯属
赵高。案治，具五刑，腰斩咸阳市。